ถ้าสนใจมองหาอาหารร้านอีสานในเมืองเชียงใหม่ หลังจากได้ลองชิมอาหารพื้นเมืองกันมาบ้างแล้ว ลองมาชิมกันที่นี่ ร้านสบายใจไก่ย่าง (สาขาเชียงใหม่) ตั้งอยู่ใกล้ ๆ สามแยกฟ้าธานีหรือถ้ามีอายุหน่อยก็บอกว่าอยู่ที่ทางเข้าโรงหนังฟ้าธานีเก่านั่นแหละ สามารถจอดรถได้ที่หน้าร้านเลย หรือว่าจอดในส่วนของด้านหลังร้านก็ได้ คือเข้าถนนศิริมังคลาจารย์จากฝั่งห้วยแก้ว เข้าไปนิดเดียว เลี้ยวขวาจะเป็นลานจอดรถสำหรับร้านอาหาร/ร้านค้าในบริเวณนั้น

การต้อนรับและการบริการก็โอเค เปิดดูเมนูอาหารหลัก ๆ ก็จะเป็นส้มตำ, ไก่ย่างและอาหารอีสานต่าง ๆ
เปิดดูเมนูแล้วน่าสนใจที่ตำไข่เค็มเลยสั่งมา 1 จานตามมาด้วยหมูแดดเดียว, เสือร้องไห้และไม่พลาดกับไก่ย่างสบายใจ

ไก่ย่างสบายใจมาก่อนใคร สั่งมาครึ่งตัว ไก่ย่างร้อน ๆ แห้งกำลังดี เนื้อนุ่ม ไม่เละ หอมสมุนไพรที่ทางร้านได้ทาไว้ที่ส่วนผิว น้ำจิ้มก็อร่อยมีสองแบบคือน้ำจิ้มเปรี้ยวหวานทั่วไปและน้ำจิ้มแจ่ว ก็ช่วยเสริมรสของไก่ย่างให้อร่อยขึ้นไปอีก

รออีกไม่นานตำไข่เค็มก็ตามมา ส้มตำที่มีรสกำลังดี ขนาดว่าตอนสั่งไม่ได้เน้นอะไรเป็นพิเศษ แสดงว่านี่เป็นรสชาติของทางร้าน ไม่เผ็ดมาก ไม่หวาน ไม่เปรี้ยวเกินไป ทานคู่กับไข่เค็มที่ใส่มาด้วย พอแหลก ๆ เพราะโดนตำมา ได้รสเค็มมาตัดกับรสของส้มตำ ใช้ได้เลยครับ

ตามมาด้วยหมูแดดเดียวและเสือร้องไห้ หมูแดดเดียวก็ทอดมาแบบแห้ง ไม่เลี่ยนน้ำมัน มีรสอ่อน ๆ ไม่ต้องจิ้มน้ำจิ้มก็ทานได้เลย ส่วนเสือร้องไห้นั้นผิดคาดว่าตอนแรกคิดว่าอาจจะแข็งตามส่วนของเนื้อที่นำมา แต่ไม่แข็งอย่างที่คิดไว้ก่อน ทางร้านได้นำไปหมักให้นุ่มและปรุงให้ทานได้เลยไม่เหนียว เคี้ยวได้สบาย มีรสอ่อน ๆ นิดเช่นกัน ลองเปลี่ยนไปจิ้มน้ำจิ้มดูบ้างก็ไม่มีอร่อยไปอีกแบบ

สักพักตำไข่เค็มหมด เลยสั่งตำไทยใส่ปูมาอีกจาน ได้รสของปูดองที่ตำกันจริง ๆ ไม่ใช่แค่เด็ดขาปูหรือเอาตัวปูมาใส่แล้วนำมาเสิร์ฟ

ราคาก็ไม่แพง ถือว่าสมราคากับความอิ่มระดับที่ทำให้ง่วงในช่วงบ่ายได้เลย คุ้มค่ามาก
แวะมาลองกันครับ ทั้งอิ่มท้องและสบายใจ สบายกระเป๋ากลับไปแน่นอน